Francesco I d''e Ddoje Sicilie

Francesco I d"e Ddoje Sicilie (Napule 1777 - 1830), fuje rre d'ê Ddoje Sicilie da ll'anno 1825 nfino 'a morte suja 'ncap'ô 1830. Asercetaje 'o putere riale a partire d'ô 1812, quanno fuje annumenato reggente da 'o pate sujo, Ferdinando I.

 Famiglia 
Nascette 'int'ô Palazzo Riale 'e Napule 'o 14 'e aùsto d'ô 1777, figlio d'ô rre d'ê Ddoje Sicilie Ferdinando I e 'e ll'arciduchessa Maria Carolina d'Austria. Era 'o nepote d'ô rre Carlo III 'e Spagna e d'â reggina Maria Amalia 'e Sassonia pe' parte 'e pate, e 'e ll'imperatore Francesco I 'e Lurena e 'e ll'arciduchessa Maria Teresa I d'Austria.

C'â morte d'ô fratiello sujo, 'o princepe aredetaje 'o ducato 'e Calavria comme pure 'o titulo 'e princepe aredetario d'ô Regno d''e Ddoje Sicilie.

 Matremmonio e figlie 
'Ncap'ô 1796 s'accasaje cu ll'arciduchessa Maria Clementina d'Austria, figlia 'e ll'imperatore Liopoldo II e 'e ll'infanta 'e Spagna Maria Luisa. Chiste avetteno a Napule dduje figlie:

 SAR 'a princepessa Maria Carulina 'e Burbone-Ddoje Sicilie, nata a Napule 'int'ô 1798 e morta 'int'ô 1870 a Brunnsee. Se spusaje c'ô princepe 'e Franza Carlo Ferdinando, duca 'e Berry. Appriesso se spusaje pure c'ô conte Etture Carlo 'e Lucchesi Palli.

 SAR 'o princepe Ferdinando 'e Burbone-Ddoje Sicilie, nato 'int'ô 1800 a Palermo e morto 'int'ô 1801 a Palermo.

Ll'arciduchessa Maria Clementina murette 'ncap'ô 1801 a Napule mperzò 'o princepe s'accasaje cu ll'infanta Maria Isabella 'e Spagna, figlia d'ô rre Carlo IV 's Spagna e d'â reggina Maria Luisa 'e Burbone-Parma. Avetteno dodece figlie:

 SAR 'a princepessa Luisa Carlotta 'e Burbone-Ddoje Sicilie, nata 'int'ô Palazzo Riale 'e Portici 'ncap'ô 1804 e morta a Madrid 'int'ô 1844. Se spusaje cu ll'infante 'e Spagna Francesco 'e Paola. 

 SAR 'a princepessa Maria Cristina 'e Burbone-Ddoje Sicilie, nata a Palermo 'int'ô 1806 e morta 'int'ô 1878 a Le Havre. Se spusaje 'n primme nozze c'ô rre Ferdinando VII 'e Spagna e 'n siconne cu Agustino Fernández Múñoz, duca 'e Riansares.

 SM 'o rre Ferdinando II d'ê Ddoje Sicilie, nato a Palermo 'int'ô 1810 e morto a Caserta 'ncap'ô 1859. S'accasaje c'â princepessa Maria Cristina 'e Savoia e aroppo cu ll'arciduchessa Maria Teresa d'Austria.

 SAR 'o princepe Carlo 'e Burbone-Ddoje Sicilie, nato a Palermo 'int'ô 1811 e morto 'int'ô 1862 a Turino. Se spusaje murgantecamente cu Penelope Smith.

 SAR 'o princepe Liopold 'e Burbone-Ddoje Sicilie, nato a Palermo 'int'ô 1813 e morto 'int'ô 1860 a Pisa. S'accasaje c'â princepessa Maria 'e Savoia-Carignano.

 SAR la princepessa Antunietta 'e Burbone-Ddoje Sicilie], nata a Napule 'int'ô 1814 e morta a Orth 'ncap'ô 1894. Fuje 'a mugliera d'ô gran duca Liopoldo II 'e Tuscana.

 SAR 'o princepe Antonio 'e Burbone-Ddoje Sicilie, nato a Palermo 'int'ô 1816 e morto 'int'ô 1843 a Pezzulo. 

 SAR 'a princepessa Maria Amalia 'e Burbone-Ddoje Sicilie, nata a Pezzulo 'int'ô 1818 e morta a Madrid 'int'ô 1857. Se spusaje cu ll'infante 'e Spagna Sebastiano.

 SAR 'a princepessa Maria Carolina 'e Burbone-Ddoje Sicilie, nata 'int'ô 1820 a Napule e morta 'int'ô 1861 a Trieste. Se spusaje cu ll'infante Carlo 'e Burbone.

 SAR 'a princepessa Teresa 'e Burbone-Ddoje Sicilie, nata 'int'ô 1822 a Napule e morta 'int'ô 1889 a Porto. Fuje 'a mugliera 'e ll'imperatore Pietro II d'ô Brasile.

 SAR 'o princepe Luigge 'e Burbone-Ddoje Sicilie, nato a Napule 'int'ô 1824 e morto 'ncap'ô 1897 a Parigge. S'accasaje c'â princepessa Januária Maria d'ô Brasile.

 SAR 'o princepe Francesco 'e Burbone-Ddoje Sicilie, nato a Napule 'int'ô 1827 e morto 'int'ô 1892 a Parigge. S'accasaje cu ll'arciduchessa Maria Isabella d'Austria-Tuscana. Conte 'e Trapani.

 Vita 
Da ll'anno 1799 e aroppo da ll'anno 1806 'nfin'ô 1814 reserette c'â famiglia suja 'int'â Sicilia, pe' ll'occupazzione d'â parte cuntinentale d'ô Regno pe' mano d'ê frangise. A chisto periudo resale ll'ammudernamiento 'e ll'apparato statale d'ô Regno, appuggiato da ll'engrise, ca purtaje pure a ll'asilio d'â mate 'e Francesco ll'arciduchessa Maria Carolina d'Austria, morta a Vienna 'ncap'ô 1814.

'O duca 'e Calavria remanette 'nfino a ll'anno 1820 'n Sicilia quanno, aropp'â revota libberale, turnaje a Napule. Fuje proprio chisto ca dumandatte ll'intervento d'â Santa Allianza p'ô Regno d'ê Ddoje Sicilie.

Â morte d'ô rre Ferdinando I d''e Ddoje Sicilie, 'o duca 'e Calavria sagliette 'ncopp'ô trono 'e Napule, 'int'a ll'anno 1825. Partenno già da 'o 1820 'a puliteca 'e Francesco secuteiaje 'o mudello austriaco 'e Metternich: repressione d'ê muvemiente libberale ca nun êveno ferniti da ll'incunurazzione suja. Pure se purtaje a termine mesure economeche e melitare, p'â soja brevetà, 'o regno sujo nun fuje assaje ncesivo 'int'â storia d'ê Ddoje Sicilie. 

'O rre Francesco I d'ê Ddoje Sicilie murette 'ncap'ô 1830 ô Palazzo Riale 'e Napule aroppo cinche anne 'e regno. Addeventaje rre aroppo isso 'o figlio sujo, 'o duca 'e Calavria, Ferdinando II d''e Ddoje Sicilie.

 Vvoce pariente 

Regno d''e Ddoje Sicilie
Ferdinando I d''e Ddoje Sicilie
Burbone 'e Napule
Ferdinando II d''e Ddoje Sicilie

Categurìa:Storia
Categurìa:Rre d"e Ddoje Sicilie